CELEX: 32020D1493
Language: sk
Date: 2020-10-12 00:00:00
Title: Rozhodnutie Rady (EÚ) 2020/1493 z 12. októbra 2020 o pozícii, ktorá sa má v mene Európskej únie zaujať v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov v súvislosti so zmenami príloh I a II k dohode a s prijatím prepájacích technických noriem (Text s významom pre EHP)

16.10.2020   
               
               
                  SK
               
               
                  Úradný vestník Európskej únie
               
               
                  L 343/16
               
            
         ROZHODNUTIE RADY (EÚ) 2020/1493
         z 12. októbra 2020
         o pozícii, ktorá sa má v mene Európskej únie zaujať v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov v súvislosti so zmenami príloh I a II k dohode a s prijatím prepájacích technických noriem
         (Text s významom pre EHP)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohoda medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (1) (ďalej len „dohoda“) bola uzavretá Úniou rozhodnutím Rady (EÚ) 2018/219 (2) a nadobudla platnosť 1. januára 2020.
                  
               
                     (2)
                  
                  
                     Podľa dohody môže spoločný výbor zriadený dohodou (ďalej len „spoločný výbor“) prijať rozhodnutie o prepájacích technických normách, ktoré vypracoval švajčiarsky správca registra a ústredný správca registra Únie podľa zásad stanovených v prílohe II k dohode, v ktorých sa opisujú podrobné požiadavky na vytvorenie spoľahlivého a zabezpečeného spojenia medzi dodatkovým protokolom transakcií Švajčiarska (SSTL) a protokolom transakcií Európskej únie (EUTL). Prepájacie technické normy nadobudnú účinnosť po prijatí rozhodnutia spoločného výboru.
                  
               
                     (3)
                  
                  
                     Príloha I k dohode by sa mala zmeniť v súlade dohodou, aby sa zabezpečil bezproblémový prechod správy prevádzkovateľov lietadiel pridelených Švajčiarsku po prvýkrát po nadobudnutí platnosti dohody, pričom sa zohľadní pokrok dosiahnutý pri vytváraní prepojenia registrov.
                  
               
                     (4)
                  
                  
                     Príloha II by sa mala zmeniť tak, aby sa na zriadenie prepojenia registrov vyžadované dohodou mohol použiť väčší, ale rovnocenný súbor technológií.
                  
               
                     (5)
                  
                  
                     Spoločný výbor má vypracované prepájacie technické normy prijať na svojom treťom zasadnutí, ktoré sa uskutoční v roku 2020.
                  
               
                     (6)
                  
                  
                     Je teda vhodné stanoviť pozíciu, ktorá sa má zaujať v mene Únie v spoločnom výbore, keďže spoločné operačné postupy budú pre Úniu záväzné.
                  
               
                     (7)
                  
                  
                     Prijatie prepájacích technických noriem je dôležitý prvok vykonávania dohody s cieľom umožniť vytvorenie technických základov prepojenia a načrtnúť východisko pre technické špecifikácie z hľadiska požiadaviek na štruktúru, služby a zabezpečenie.
                  
               
                     (8)
                  
                  
                     Je vhodné, aby spoločný výbor zriadil pracovnú skupinu podľa dohody, ktorá mu bude pomáhať pri plnení jeho funkcií podľa dohody, pokiaľ ide o vypracovanie technických usmernení na zabezpečenie riadneho vykonávania dohody vrátane vytvorenia spoľahlivého a zabezpečeného spojenia medzi SSTL a EUTL. Členmi pracovnej skupiny by mali byť minimálne švajčiarsky správca registra a ústredný správca registra Únie.
                  
               
                     (9)
                  
                  
                     Pozícia Únie v spoločnom výbore by preto mala byť založená na návrhu rozhodnutia spoločného výboru,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na treťom zasadnutí spoločného výboru zriadeného Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov v súvislosti so zmenou príloh I a II k dohode, s prijatím prepájacích technických noriem a zriadením pracovnej skupiny podľa článku 12 ods. 5 dohody, je založená na návrhu rozhodnutia spoločného výboru (3).
            Zástupcovia Únie v spoločnom výbore môžu odsúhlasiť menšie zmeny návrhu rozhodnutia spoločného výboru bez ďalšieho rozhodnutia Rady.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Luxemburgu 12. októbra 2020
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 322, 7.12.2017, s. 3.
         
            (2)  Rozhodnutie Rady (EÚ) 2018/219 z 23. januára 2018 o uzavretí Dohody medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (Ú. v. EÚ L 43, 16.2.2018, s. 1).
         
            (3)  Pozrite dokument ST 10836/20 na http://register.consilium.europa.eu.